Page:Gospel of Saint John in West-Saxon.djvu/86

42 51. Cwyst þū dēmð ūre ǣ ǣnigne man, būton hyne man ǣr gehȳre, and wite hwæt hē dō?

52. Hig andswaredon and cwǣdon tō him, Cwyst þū þæt þū sī Galileisc? Smēa, and geseoh þæt nān wītega ne cymð fram Galilea.

53. And hig cyrdon ealle hām.

Ðys godspel gebyrað ānum dæge ǣr mydfæstene.

1. Sē Hǣlend fōr on Oliuetes dūne.

2. And cōm eft on dægrēd tō þām temple, and eall þæt folc cōm tō him; and hē sæt, and lǣrde hig.

3. Ða lǣddon þā Pharisei and ðā bōceras tō him ān wīf, sēo wǣs āparod on unrihthǣmede, and setton hig tōmiddes hyra,

4. and cwǣdon tō him, Lārēow, þis wīf wæs āfunden on unrihtum hǣmede.

5. Moyes ūs bebead on þǣre ǣ þæt wē sceoldon þus gerāde mid stānum oftorfian; hwæt cwyst þū?

6. Ðis hig cwǣdon his fandiende, þæt hig hine wrēhton. Sē Hǣlend ābēah nyþer, and wrāt mid his fingre on þǣre eorþan.